title: Komisijas Īstenošanas regula (ES) 2018/603 (2018. gada 12. aprīlis) par atsevišķu preču klasifikāciju kombinētajā nomenklatūrā

text:
                  20.4.2018

                  LV

                  Eiropas Savienības Oficiālais Vēstnesis

                  L 101/18

            KOMISIJAS ĪSTENOŠANAS REGULA (ES) 2018/603
      (2018. gada 12. aprīlis)
      par atsevišķu preču klasifikāciju kombinētajā nomenklatūrā
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
      tā kā:

                  (1)

                  Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, nepieciešams pieņemt noteikumus par šīs regulas pielikumā minēto preču klasifikāciju.

                  (2)

                  Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                  (3)

                  Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                  (4)

                  Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                  (5)

                  Šajā regulā paredzētie pasākumi ir saskaņā ar Muitas kodeksa komitejas atzinumu,

            IR PIEŅĒMUSI ŠO REGULU.
      1. pants
      Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
      2. pants
      Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.
      3. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2018. gada 12. aprīlī

               Komisijas

               un tās priekšsēdētāja vārdā –

               Nodokļu politikas un muitas savienības ģenerāldirektorāta

               ģenerāldirektors

            Stephen QUEST

         (1)  OV L 269, 10.10.2013., 1. lpp.

         (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

         PIELIKUMS

                     Preču apraksts

                     Klasifikācija
                     (KN kods)

                     Pamatojums

                     (1)

                     (2)

                     (3)

                     Piepūšams spilvens no plastmasas (tā sauktais “ratiņkrēsla spilvens”), kura izmēri ir aptuveni 40 × 40 cm un kurš sastāv no divām savstarpēji savienotām taisnstūrveida kamerām, kas piepildītas ar gaisu. Katrā kamerā ir ar gaisu pildīts plastmasas maiss, kas pārklāts ar plānu silikona kārtu.
                     Spilvens ir regulējams atkarībā no tā, cik lielā mērā abas kameras ir piepūstas, kā dēļ tad, kad lietotājs sēž uz spilvena, mainās plastmasas maisa novietojums katrā kamerā.
                     Spilvenam ir noņemams pretslīdes pārvalks no tekstilmateriāliem, kuram apakšpusē ir piestiprinātas divas Velcro tipa sloksnes.
                     Izstrādājums ir paredzēts, lai lietotājam nerastos izgulējumi. Tas atvieglo slodzi sēžas kauliem un uzlabo ērtību lietotājam.
                     Sk. attēlus (*1).

                     3926 90 97

                     Klasifikācija ir noteikta, ievērojot kombinētās nomenklatūras 1., 3.b) un 6. vispārīgo interpretācijas noteikumu un KN kodu 3926 , 3926 90  un 3926 90 97  formulējumu.
                     Izstrādājuma klasificēšana pozīcijā 9404  (gultas piederumi un tamlīdzīgi izstrādājumi) nav iespējama, jo piepūšami spilveni ir izslēgti no minētās pozīcijas saskaņā ar 94. nodaļas 1. piezīmes a) punktu un tādējādi piepūšami spilveni no plastmasas tiek klasificēti pozīcijā 3926  (sk. arī Harmonizētās sistēmas skaidrojumu par pozīciju 9404  pēdējās daļas b) punktu).
                     Arī klasificēšana ar KN kodu 8714 20 00  pie daļām un piederumiem invalīdu transportam nav iespējama, jo nav iespējams noteikt, ka XVII sadaļas 3. piezīmes nozīmē izstrādājums būtu piemērots lietošanai vienīgi vai galvenokārt kopā ar invalīdu transportu. Ņemot vērā izstrādājuma objektīvās pazīmes, to var izmantot daudziem sēdekļiem un krēsliem, kā arī uz ratiņkrēslu sēdekļiem. Piemēram, izstrādājums nav konstruēts izmantošanai kopā ar konkrētu sēdekli, jo tam nav īpašu piestiprināšanas līdzekļu, kuru dēļ tas būtu izmantojams tikai ar konkrētu sēdekli. Pretslīdes pārvalku un Velcro tipa sloksnes var piestiprināt pie daudzu veidu sēdekļiem. Tāpēc nav nekā, kas ļauj identificēt, ka izstrādājums ir konstruēts izmantošanai ar konkrēta veida sēdekli (sk. arī Harmonizētās sistēmas skaidrojumu par pozīciju 8714  pirmās rindkopas i) punktu).
                     Turklāt klasificēšana ar KN kodu 8714 20 00  pie daļām un piederumiem invalīdu transportam nav iespējama, jo izstrādājums nav nepieciešams, lai ratiņkrēsls varētu darboties, tas nepielāgo ratiņkrēslu noteiktam darbam un nesniedz tam papildu iespējas un nenodrošina iespēju tam sniegt konkrētu pakalpojumu, kas saistīts ar tā pamatfunkciju, proti, nodrošināt iespēju invalīdam pārvietoties (sk. Tiesas 2011. gada 16. jūnija spriedumu lietā Unomedical, C-152/10, ECLI:EU:C:2011:402, 29., 30. un 36. punktu). Ratiņkrēsls darbojas tādā pašā veidā kā bez spilvena. Spilvens tikai padara ratiņkrēslu lietotājam ērtāku un patīkamāku.
                     Lai gan izstrādājums sastāv no dažādiem komponentiem (plastmasas spilvena un tekstilmateriālu pārvalka), tas ir klasificējams tā, it kā tas sastāvētu no plastmasas spilvena, jo spilvens nosaka tā pamatīpašības 3.b) vispārīgā noteikuma nozīmē. Tekstilmateriāla komponents ir tikai pārvalks, kas aizsargā un notur vietā galveno komponentu. Tādēļ atbilstīgi materiālam, no kā sastāv minētais izstrādājums, tas ir klasificējams ar KN kodu 3926 90 97  pie “citādiem plastmasas izstrādājumiem”.

            (*1)  Attēli pievienoti tikai informācijai.


title: Komisijas Īstenošanas regula (ES) 2018/606 (2018. gada 19. aprīlis), ar ko nosaukumam “Dons” (ACVN) piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību

text:
               20.4.2018

               LV

               Eiropas Savienības Oficiālais Vēstnesis

               L 101/37

         KOMISIJAS ĪSTENOŠANAS REGULA (ES) 2018/606
   (2018. gada 19. aprīlis),
   ar ko nosaukumam “Dons” (ACVN) piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
   tā kā:

               (1)

               Saskaņā ar Regulas (ES) Nr. 1308/2013 97. panta 2. un 3. punktu Komisija ir izskatījusi Dānijas iesniegto pieteikumu reģistrēt nosaukumu “Dons”, un pēc tam tas ir publicēts Eiropas Savienības Oficiālajā Vēstnesī
                   (2).

               (2)

               Iebildumi saskaņā ar Regulas (ES) Nr. 1308/2013 98. pantu un Komisijas Regulas (EK) Nr. 607/2009 (3) 14. pantu tika saņemti pa e-pastu no Itālijas Lauksaimniecības ministrijas, Confederazione Nazionale dei Consorzi Volontari per la Tutela delle Denominazioni dei Vini Italiani (FEDERDOC) un L'Alleanza delle Cooperative Italiane-Agroalimentare attiecīgi 2016. gada 4. februārī, 2016. gada 5. februārī un 2016. gada 8. februārī. Komisija uzskatīja, ka visi trīs paziņojumi par iebildumiem ir pieņemami saskaņā ar Regulas (EK) Nr. 607/2009 15. pantu.

               (3)

               Komisija 2016. gada 24. maija vēstulē pārsūtīja šos iebildumus Dānijas iestādēm un aicināja tās divu mēnešu laikā iesniegt savus apsvērumus saskaņā ar Regulas (EK) Nr. 607/2009 16. panta 1. punktu. Dānija savus apsvērumus nosūtīja paredzētajā termiņā, proti, 2016. gada 4. jūlijā.

               (4)

               Kā noteikts Regulas (EK) Nr. 607/2009 16. panta 1. punktā, Komisija 2017. gada 12. janvāra vēstulēs Dānijas iestāžu apsvērumus paziņoja iebildumu iesniedzējiem, un tiem tika doti divi mēneši, lai iesniegtu komentārus. Komisija 2017. gada 10. marta atbildē ir saņēmusi vēl vienu Itālijas Lauksaimniecības ministrijas paziņojumu, kurā tā atkārtoti bija uzsvērusi savu iebildumu.

               (5)

               Atbilstīgi Regulas (EK) Nr. 607/2009 16. panta 3. punktam Komisijai būtu jāpieņem lēmums, pamatojoties uz tās rīcībā esošajiem pierādījumiem.

               (6)

               Visi trīs iebildumu iesniedzēji apgalvo, ka dažas “Dons” ražošanā izmantotās vīna vīnogu šķirnes, proti, ‘Cabernet Cortis’‘Orion’, ‘Regent’, ‘Rondo’ un ‘Solaris’, kuras iebildumu iesniedzēji uzskata par hibrīdiem, kas iegūti, Vitis vinifera sugu krustojot ar citām Vitis ģints sugām, saskaņā ar Regulas (ES) Nr. 1308/2013 93. panta 1. punkta a) apakšpunkta iv) punktu nevajadzētu izmantot ar aizsargātu cilmes vietas nosaukumu apzīmēta produkta ražošanā. Tie arī apgalvo, ka jebkurā gadījumā vīnogu šķirni, kas izaudzēta, krustojot vairākas sugas, nevar uzskatīt par piederošu pie Vitis vinifera sugas. Itālijas Lauksaimniecības ministrija un FEDERDOC uzskata, ka genoma analīze ļauj ikvienā Eiropas Savienības valstī noteikt, vai vīnogu šķirne pieder pie Vitis vinifera sugas vai pie citu Vitis ģints sugu krustojuma.

               (7)

               Itālijas Lauksaimniecības ministrija uzskata arī, ka ir nepilnības atsaucē uz cilvēkfaktoriem, nepilnīgi aprakstīta arī saikne starp dabas faktoriem un cilvēkfaktoriem un informācija par kvalitāti un produkta īpašībām, kas saistītas ar ģeogrāfisko vidi. Turklāt šis iebildumu iesniedzējs norāda, ka apgalvojums, saskaņā ar kuru produkta skābumu nosaka “samērā izturīgu šķirņu atlase”, nepamatojas ne uz vienu tehnisku vai zinātnisku atzinumu, jo šķirņu selekcija ir ilgtermiņa process, ko nevar attiecināt uz starpsugu hibrīdšķirnēm.

               (8)

               Visbeidzot, Itālijas Lauksaimniecības ministrija uzskata, ka nav vajadzības iekļaut noteikumus par vīnogu šķirņu marķēšanu un ražas gadu, jo šie noteikumi jau ir izklāstīti Regulas (EK) Nr. 607/2009 61. un 62. pantā.

               (9)

               Komisija ir izvērtējusi iebildumu iesniedzēju un pieteikuma iesniedzēja paziņotos argumentus un pierādījumus un secinājusi, ka nosaukums “Dons” būtu jāreģistrē kā aizsargāts cilmes vietas nosaukums turpmāk minēto iemeslu dēļ.

               (10)

               Attiecībā uz apgalvojumiem, ka produkts nav iegūts no vīna vīnogu šķirnēm, kas pieder pie Vitis vinifera sugas, ir jāņem vērā vairāki elementi. Pirmkārt, ES līmenī vīna vīnogu šķirnēm, kas pieder pie Vitis vinifera sugas, nav harmonizētas klasifikācijas. Turklāt nav atsauces saraksta vai zinātniska dokumenta, kas būtu pieejams kādā oficiālajā kompetentajā struktūrā, piemēram, Starptautiskajā Vīnkopības un vīna organizācijā (OIV) un kas tagad ļautu viennozīmīgi klasificēt Vitis vinifera sugu vai Vitis vinifera sugas un citu Vitis ģints sugu krustojumus vai noteikt to atšķirības. Ievērojot iepriekš minēto, zinātniskās definīcijas jautājums pirmām kārtam būtu jāizskata iepriekšējā valsts pārbaudē, ko dalībvalstis veic atbilstīgi Regulas (ES) Nr. 1308/2013 96. pantam. Dānija ir balstījusies uz Vācijas klasifikāciju, kurā visas piecas minētās vīna vīnogu šķirnes ir klasificētas kā šķirnes, kas pieder pie Vitis vinifera sugas. Otrkārt, saskaņā ar Regulas (EK) Nr. 607/2009 16. panta 3. punktu, kurš attiecas uz iebildumu pārbaudi, lēmumu par cilmes vietas nosaukuma noraidīšanu vai reģistrāciju Komisija pieņem, pamatojoties uz tās rīcībā esošajiem pierādījumiem. Šajā gadījumā iebildumu iesniedzēji nav nodrošinājuši nevienu pārliecinošu zinātnisku pierādījumu vai datus, kas pierādītu, ka produkts nav iegūts no vīna vīnogu šķirnēm, kuras pieder pie Vitis vinifera sugas. Visbeidzot, Komisija atzīmē, ka vairākas citas dalībvalstis arī izmanto minētās vīna vīnogu šķirnes tādu vīnu ražošanā, kas apzīmēti ar aizsargātu cilmes vietas nosaukumu.

               (11)

               Iepriekš minēto iemeslu dēļ nav iespējams secināt, ka produkts ar nosaukumu “Dons” būtu iegūts no vīna vīnogu šķirnēm, kas nepieder pie Vitis vinifera sugas. Tāpēc uz attiecīgo pamatojumu balstītie iebildumi ir jānoraida.

               (12)

               Saistībā ar aizdomām par to, ka nav bijis informācijas par saikni, Komisija uzsver, ka apraksts par dabas faktoru klātbūtni ģeogrāfiskajā vidē tomēr ir ticis sniegts, kā arī tikusi aprakstīta saikne starp šiem faktoriem un produkta specifisko kvalitāti un īpašībām, par kuru pilnīgi konkrēti liecina paaugstināts pienskābes saturs, kas ir produktā un ar ko produkts atšķiras no klasiskajiem dzirkstošajiem vīniem. Tāpēc ir jāsecina, ka dati, kas apstiprina saikni, tika iekļauti atbilstīgi Regulas (EK) Nr. 607/2009 7. pantam. Attiecībā uz cilvēkfaktoriem saskaņā ar Regulas (ES) Nr. 1308/2013 93. panta 1. punkta a) apakšpunkta i) punktu tiek uzskatīts, ka produkta skābumu nosaka samērā izturīgu šķirņu atlase.

               (13)

               Atbildot uz apgalvojumiem, ka nav vajadzības izklāstīt noteikumus, kas jau minēti regulā, Komisija uzskata, ka, ņemot vērā to, ka daļa prasību pārsniedz Savienības regulējumā noteiktās prasības, ir lietderīgi tās precizēt, lai nodrošinātu skaidrību un panāktu, ka potenciāli atbilstīgi ražotāji prasības izprot pareizi.

               (14)

               Ievērojot iepriekš minēto un saskaņā ar Regulas (ES) Nr. 1308/2013 99. pantu, Komisija uzskata, ka pieteikums atbilst minētajā regulā paredzētajiem nosacījumiem un ka nosaukums “Dons” būtu jāaizsargā un jāieraksta tās pašas regulas 104. pantā minētajā reģistrā.

               (15)

               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

         IR PIEŅĒMUSI ŠO REGULU.
   1. pants
   Ar šo nosaukumam “Dons” (ACVN) piešķir aizsardzību.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 19. aprīlī

            Komisijas vārdā –

            priekšsēdētājs

         Jean-Claude JUNCKER

      (1)  OV L 347, 20.12.2013., 671. lpp.

      (2)  OV C 407, 8.12.2015., 4. lpp.

      (3)  Komisijas 2009. gada 14. jūlija Regula (EK) Nr. 607/2009, ar ko paredz konkrētus sīki izstrādātus noteikumus Padomes Regulas (EK) Nr. 479/2008 piemērošanai attiecībā uz aizsargātiem cilmes vietas nosaukumiem un ģeogrāfiskās izcelsmes norādēm, tradicionālajiem apzīmējumiem, konkrētu vīna nozares produktu marķēšanu un noformēšanu (OV L 193, 24.7.2009., 60. lpp.).